Dan Carter 'verroes' ná klubwedstryd | Netwerk24
Dan Carter 'verroes' ná klubwedstryd
04 Julie 2020 19:00
Die legendariese voormalige All Black-losskakel Dan Carter het Saterdag erken hy is dalk effens verroes nadat hy sy eerste wedstryd sedert 2015 in Nieu-Seeland gespeel het.
Verlede maand is uit die bloute aangekondig die 38-jarige Carter gaan hom aansluit by die Blues, wat in die Kiwi's se plaaslike Aotearoa-reeks speel.
Dan Carter laat die bal loop tydens Saterdag se wedstryd in Southbridge, Nieu-Seeland. Foto: Getty Images
Niemand het verwag dat die veteraan wat sy land in 112 toetse tussen 2003 en 2015 verteenwoordig het, dadelik speelkans sal kry nie. En hy het ook vroeër gesê hy sal 'n paar weke nodig hê om homself op te skerp. Hy het toe Saterdag 'n wedstryd vir Southbridge, sy ou klubspan, op dié se tuisveld gespeel.
"As enigiemand die wedstryd vandag gekyk het, sal ek self erken dat ek effens verroes is," het Carter ná die tyd aan verslaggewers gesê.
"Dit is goed om die eerste stappie te neem om moontlik weer te speel. Ek is nie seker of ek reg is om weer op Superrugby-vlak te speel nie. Daardie soort besluite is iets wat jy vir die afrigters los.
"Ek is nie te bekommerd of ek speel of nie. Ek sal daardie besluit los vir Leon (MacDonald, breier van die Blues) en die keurders."
Carter is drie maal (2005, 2012 en 2015) in sy loopbaan as Wêreldrugby se Speler van die Jaar vereer en was ook deel van die All Blacks wat in 2011 en 2015 die Wêreldbekertoernooi gewen het.
Hy het by die Blues aangesluit nadat hy ná 2015 se toernooi in Frankryk en Japan gaan speel het. Weens die Covid-19-pandemie wat sportbyeenkomste wêreldwyd tot stilstand gebring het, en 'n nekoperasie, was Carter die afgelope 18 maande maar min op die rugbyveld. – Reuters